ANC-beleidskonferensie: Opsystaan-reël, nasionalisering van Reserwebank en onteiening  Pres. Cyril Ramaphosa (Foto: Phill Magakoe/AFP) Die ANC se opsystaan-reël sal bly geld en daar sal voortgegaan word met pogings om die Reserwebank te nasionaliseer en om die Grondwet te wysig om onteiening sonder vergoeding moontlik te maak. Só het pres. Cyril Ramaphosa Sondag in sy afsluitingstoespraak op die ANC se nasionale beleidskonferensie gesê. “Hierdie konferensie het duideliker as ooit tevore ons gemeenskaplike verbintenis getoon om ons organisasie van faksiegevegte, patronaatskap en korrupsie te bevry, en om te herbou en te vernuwe.” Volgens Ramaphosa was daar oorweldigende steun vir die behoud van die opsystaan-reël om die integriteit van die organisasie en sy leierskap te verbeter. Hiervolgens moet diegene wat van ernstige misdade aangekla word, opsy staan. Daar is egter kommer oor die vermeende gebrek aan konsekwentheid in die toepassing en implementering van dié beleid. “Daar is ooreengekom dat dit dringend aandag moet geniet sodat die toepassing van die riglyne onpartydig, regverdig en konsekwent is.” Daar is ŉ beroep gedoen dat die staat versterk word, dat ondernemings in staatsbesit gestabiliseer, herstruktureer en effektief in staat gestel word om inklusiewe ekonomiese groei en maatskaplike ontwikkeling te dryf. “Ons moet beskikbare middele, insluitend die nuwe onteieningswetsontwerp, gebruik om grondherverdeling te versnel. “Die beleidskonferensie het ook weer eens kennis geneem van die historiese anomalie van private eienaarskap van die Suid-Afrikaanse Reserwebank en herbevestig die 54ste Nasionale Konferensie-resolusie dat die bank ten volle deur die staat besit moet word. “Afgevaardigdes het die ANC-regering aangemoedig om meganismes te vind om die eienaarskapstruktuur te herstruktureer op ŉ wyse en teen ŉ tempo wat rekening hou met die waarskynlike koste-implikasies vir die fiskus. “Afgevaardigdes het ook aangedring dat die proses vir die stigting van ŉ staatsbank versnel word.” Rakende die Zondo-kommissie van ondersoek na staatskaping se bevindings het Ramaphosa gesê die ANC dring daarop aan dat die bevindings en aanbevelings van die verslag die basis vorm van ŉ gemeenskapswye poging om korrupsie in al sy vorme aan te pak. Ramaphosa het gesê daar is tydens die konferensie ŉ reeks beleidsvoorstelle ontwikkel oor hoe die ANC sy “revolusionêre doelwitte” kan bereik. “Van die bestaande beleid is bevestig, ander is verfyn en sommige is verander. Hierdie beleidsvoorstelle sal nou na die strukture van ons beweging gaan vir verdere debat voordat dit tydens ons 55ste nasionale konferensie op die agenda geplaas sal word vir oorweging en aanvaarding.”